Michael Laudrup

Michael Laudrup (sündinud 15. juunil 1964) on endine Taani jalgpallur. Michael Laudrupi peetakse üheks oma põlvkonna oskuslikumaks jalgpalluriks ning ta on endiselt fännide seas ülipopulaarne. Taani jalgpallikoondises lõi ta 37 väravat ja mängis kokku 104 kohtumises, mida edestab vaid Peter Schmeicheli tulemus 129 kohtumisega. 1994. aasta novembrist alates oli ta rahvuskoondise kapten, kellena ta jõudis mängida neli aastat, enne kui ta jalgpallurikarjääri lõpetas. Michael Laudrup alustas oma karjääri Taani klubides Kjøbenhavns Boldklub ja Brøndby IF enne seda, kui ta 1982. aastal Itaaliasse Torino Juventusesse siirdus, olles tollal vaid 18-aastane. Seoses välismängijate arvu piirangutega laenati Laudrup algselt kaheks hooajaks Rooma Laziosse. Hoolimata sellest, et Laudrup pidi Lazios mängima peamiselt klubide vastu, keda ähvardas meistriliigast väljalangemine, alustas ta silmapaistvalt oma karjääri Taani rahvuskoondises 1984. aasta EM-il, kus ta tegi kaasa kõik neli mängu. 1985. aastal naastis ta Juventusesse, kus asendas poolakat Zbigniew Boniekit ja mängis teiste seas koos Michel Platini ja Ian Rushiga. Mängides endiselt Juventuse ridades, osales ta 1986. aasta MM-il, millest paljud mäletavad erakordset Laudrupi triblingut ning sellele järgnenud väravat võidumängus Uruguay vastu. Laudrup mängis Taani koondises ka 1988. aasta EM-il, kus ta lõi ühe Taani kahest väravast. Aastal 1989 liitus Laudrup Hispaania klubi FC Barcelonaga, kus ta treener Johan Cruijffi käe all nautis meeletut publikumenu. FC Barcelona võitis neli järjestikust liigakarikat ja Euroopa karika aastal 1992. Pärast oma nelja hooaega FC Barcelona ridades siirdus Laudrup konkureerivasse klubisse Madridi Reali, millega lõpetati FC Barcelona võitude seeria. Enne oma klubikarjääri lõpetamist Amsterdami Ajaxis mängis Laudrup veel ühe hooaja Jaapani klubis Vissel Kobe. Pärast mängijakarjääri lõppu Amsterdam Ajaxis sai alguse Michael Laudrupi treenerikarjäär. 36-aastaselt alustas ta treener Morten Olseni juhendamisel tööd Taani rahvuskoondise abitreenerina. Ühise koostööna jõudis Taani rahvuskoondis 2002. aasta jalgpalli maailmameistrivõistluste kaheksandikfinaali. Seejärel siirdus Laudrup juhendama Taani meistriliigaklubi Brøndby IF. Abitreeneriks tuli sinna John Jensen, kellega Laudrup oli koos Taani koondises mänginud. Peatreenerina alustades lähtus Laudrup 4-2-3-1 mänguskeemist, mida koos Morten Olseniga rahvuskoondises edukalt prooviti. Lisaks sellele uuendusele lasti klubist minema suur hulk vanemaid ja kogenumaid mängijaid ning anti võimalus uutele ründavamatele jalgpalluritele, sealhulgas ka paljudele noortemeeskonna mängijatele. Et kindlustada kaitseliini, kutsuti Brøndbysse staažikas koondislane Morten Wieghorst. Tema esimesel peatreeneriaastal jõuti Taani karika võiduni, kui finaalmängus tuli alistada jalgpalliklubi Odense BK. Kaks aastat järjest jäi Brøndby IF Taani meistriliigas teisele kohale, viimaks 2005. aastal õnnestus klubil Laudrupi juhendamisel tulla nii liiga meistriks kui ka võita karikas. Hooajal 2005/2006 jäädi järjekordselt teisele kohale ning koos John Jenseniga otsustas Laudrup Brøndbyst lahkuda, sest klubi juhatusega ei jõutud lepingu pikendamise osas kokkuleppele. Michael Laudrupi seostati paljude uute töökohtadega, muuhulgas oma endise tööandja Real Madridi ja Rootsi jalgpallikoondise peatreenerina. Lisaks pakuti Laudrupile, kes oli seotud Hispaania meistriliigaklubide Real Betisi ja Levantega, ka Celta Vigo peatreeneri kohta, kuid ta ütles sellest ära. Tema agendi sõnul oli tegemist hea ja huvipakkuva lepinguga, kuid Laudrupi veendumused ei luba tal ühegi meeskonna etteotsa asuda keset hooaega. Laudrupile tuli tol perioodil pakkumisi kokku kolmest Hispaania klubist, kuid kõik pakkumised lükkas ta tagasi, kuna ta enda sõnul peab klubi olema "hea juhtkonna ja ambitsioonidega". Hiljem on Laudrup olnud Hispaania klubide Getafe (2007–2008) ja Mallorca (2010–2011), Venemaa klubi Moskva Spartaki (2008–2009), Inglismaa klubi Swansea City (2012–2014) ning Katari klubide Lekhwiya (2014–2015) ja Al-Rayyan (2016–2018) peatreener. Mängijana 1979 – Taani aasta noormängija 1982 – Taani aasta jalgpallur 1985 – Euroopa jalgpallitalent 1985 – Taani aasta jalgpallur 1986 – Itaalia meister (Juventus) 1990 – Hispaania karikavõitja (FC Barcelona) 1991 – Hispaania meister (FC Barcelona) 1992 – Hispaania meister (FC Barcelona) 1992 – Euroopa karika võitja (praegune UEFA Meistrite Liiga) 1992 – Hispaania jalgpalli aasta mängija 1993 – Hispaania meister (FC Barcelona) 1993 – Hispaania jalgpalli aasta mängija 1994 – Hispaania meister (FC Barcelona) 1995 – Hispaania meister (Real Madrid) 1998 – Hollandi meister (Ajax Amsterdam) 1998 – Hollandi karika võitja (Ajax Amsterdam) 2006 – Taani parim jalgpallur läbi aegade Treenerina 2003 – Taani karika võitja (Brøndby IF) 2005 – Taani karika võitja (Brøndby IF) 2005 – Taani meister (Brøndby IF) 2013 – Inglismaa liigakarikas (Swansea City) 2014–15 – Katari meister (Lekhwiya) 2015 – Katari karikas (Lekhwiya) Michael Laudrup on jalgpallur Finn Laudrupi poeg ja jalgpallur Brian Laudrupi vend. Ta on abielus norrakas Siw Laudrupiga. Neil on kaks last, tütar Rebecca ja poeg Andreas Laudrup. Andreas Laudrup tegi aastal 2006 debüüdi Taani U17 koondises ja 2007. aastal liitus Real Madridiga. Michaelil on varasemast abielust ka poeg Mads, kes mängib FC Kopenhaagenis ja kuulub noortekoondisse.